17.4.2023
ET
Euroopa Liidu Teataja
L 102/91
LIIDU JA ÜHENDKUNINGRIIGI POOLT SUURBRITANNIA JA PÕHJA-IIRI ÜHENDKUNINGRIIGI EUROOPA LIIDUST JA EUROOPA AATOMIENERGIAÜHENDUSEST VÄLJAASTUMISE LEPINGUGA ASUTATUD ÜHISKOMITEES TEHTUD ÜHISDEKLARATSIOON nr 2/2023, 24. märts 2023 Liit ja Ühendkuningriik soovivad veel kord kinnitada oma võetud kohustust kasutada täies ulatuses struktuure, mis on sätestatud Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus (edaspidi „väljaastumisleping“), nimelt ühiskomiteed, erikomiteesid ja ühist nõuandetöörühma, et valvata lepingu rakendamise järele.
Nad abistavad teineteist Windsori raamistikust (1) tulenevate ülesannete täitmisel täielikus vastastikuses austuses ja heas usus vastavalt väljaastumislepingu artiklile 5.
Ühendkuningriik tuletab meelde ühepoolselt endale võetud kohustust tagada Põhja-Iirimaa esimese ministri ja esimese ministri asetäitja täielik osalemine ühiskomitee Ühendkuningriigi delegatsioonis ning sellega seoses oma kindlat tahet tagada, et Windsori raamistiku kohaldamine mõjutaks kogukondade igapäevaelu võimalikult vähe.
Liit ja Ühendkuningriik kavatsevad korraldada asjaomaste ühisorganite korrapäraseid nõupidamisi, et edendada dialoogi ja osalemist.
Sellega seoses võib Windsori raamistiku rakendamise erikomitee ette näha arvamuste vahetuse Ühendkuningriigi tulevaste õigusaktide üle, mis käsitlevad Windsori raamistiku toimimise seisukohast olulisi kaupu.
Eelkõige võimaldaks see Ühendkuningriigil ja liidul hinnata nende tulevaste õigusaktide võimalikku mõju Põhja-Iirimaale, prognoosida võimalikke praktilisi kitsaskohti ja neid arutada.
Selleks võib erikomitee tulla kokku erikoosseisus, täpsemalt kaupade kolleegiumina.
Vajaduse korral võib ta paluda konkreetset küsimust uurida ja selle kohta teavet esitada ühisel nõuandetöörühmal ja selle asjakohastel allrühmadel, mis koosnevad Euroopa Komisjoni ja Ühendkuningriigi valitsuse ekspertidest.
Kui see on asjakohane, võib vastavateemalistele koosolekutele osalema kutsuda ettevõtjate ja kodanikuühiskonna sidusrühmade esindajaid.
Erikomitee võib vajaduse korral esitada ühiskomiteele asjakohaseid soovitusi.
Liit ja Ühendkuningriik on võtnud kohustuse lahendada kõik Windsori raamistiku toimimisega seotud küsimused võimalikult kiiresti ja parimal viisil.
Windsori raamistiku rakendamisel tekkida võivate küsimuste lahendamiseks kasutavad liit ja Ühendkuningriik ühisorganeid.
Seetõttu võib poolte taotlusel selliste küsimuste üle pidada dialoogi väljaastumis­ lepinguga loodud ühisorganites.
See võimaldab pooltel korrapäraselt arutada asjakohaseid küsimusi, mis omavad tähtsust poolte Windsori raamistikust tulenevate kohustuste nõuetekohase täitmise seisukohast.
Liit ja Ühendkuningriik kinnitavad veel kord endale võetud kohustust teha dialoogi abil kõik endast oleneva, et leida küsimustele, mis mõjutavad väljaastumislepingu toimimist, vastastikku rahuldavad lahendused.
Selleks kavatsevad liit ja Ühendkuningriik kasutada heas usus igakülgselt ühiskomitee volitusi, et jõuda ühist huvi pakkuvates küsimustes vastastikku kokkulepitud lahendusteni.
Sellistes raamistikes toimuv arvamustevahetus ei piira liidu ja Ühendkuningriigi otsustusprotsessi autonoomiat ega liidu või Ühendkuningriigi vastavat õiguskorda.
(1) Vt ühisdeklaratsioon nr 1/2023.